આ પહેલાં ક્લીન-અપ માર્શલે થૂંકનારી વ્યક્તિને કહ્યું હતું કે આમ તો રોડ પર થૂંકવા માટેનો દંડ ૫૫૦૦ રૂપિયા છે, પરંતુ તારી પાસે પૈસા નથી તો તું ફક્ત ૭૦૦ રૂપિયા દંડ ભરી દે એમ જણાવતાં ડૉ. કેયૂર દોશીએ કહ્યું હતું કે ‘આખા મામલાનો વિડિયો ઉતારીને હું પેલા ક્લીન-અપ માર્શલની પાછળ-પાછળ ગયો હતો. આ સમયે તેણે મોબાઇલ પર ફોન જોડીને વાત શરૂ કરી હતી કે યાર, રસીદબુક ખતમ હો ગઈ હૈ, જલ્દી સે ભેજો. એમ કહીને તે ચાલવા લાગ્યો હતો. જોકે મેં તેનો પીછો છોડ્યો નહોતો. તેની સાથે એક મહિલા સહિત બીજા ચાર-પાંચ જણ પણ હતા. તેમણે પણ યુનિફૉર્મ પહેર્યો નહોતો. તેમની પાસે પણ કોઈ પ્રકારનું આઇડેન્ટિટી કાર્ડ નહોતું. આથી હું પેલા ક્લીન-અપ માર્શલને અને થૂંકનારી વ્યક્તિને લઈને નજીકની રેલવે-પોલીસ ઑફિસમાં ગયો હતો. જોકે રેલવે-પોલીસે આ મામલો તેમની હદ આવતો નથી એમ કહીને હાથ ખંખેરી નાખ્યા હતા. ત્યાં સુધીમાં ઘણીબધી પબ્લિક જમા થઈ ગઈ હતી તેમ જ તેનો કહેવાતો સિનિયર માર્શલ પણ આવી ગયો હતો. તેની સામે પહેલાં ક્લીન-અપ માર્શલે થૂંકનારી વ્યક્તિને તેની પાસેથી લીધેલા ૭૦૦ રૂપિયા પાછા આપી દીધા હતા.’